钦定古今图书集成/理学汇编/经籍典/第159卷 > 《经筵讲诗彻章进诗》楼钥
## 钦定古今图书集成/理学汇编/经籍典/第159卷 > 《经筵讲诗彻章进诗》楼钥

“圣主承丕祚，于今岁几迁。昭回光饰物，刚健位乘干。
善治新更化，当阳独揽权。”诛鉏及共鲧，擢任列闳颠。
旧日方谋始，宸心最急先。未遑亲政理，首务辟经筵。
恭俭甘卑室，尊严拱细旃。昼居勤已甚，坐侍礼无前。
讲彻诗三百，时逢运半千。诸儒深论说，六义极摩研。
俯阅毛公传，旁参郑氏笺。慨寻中古意，重是素王编。
旧本三千首，终存十二篇。虽遭煨烬厄，所赖咏歌全。
开迹因农事，安民在井田。成功时迈勺，兴业大明绵。
东国思平赋，南山乐得贤。艰难由后稷，劳来美周宣。
起自绍熙载，迨兹嘉定年。《关雎》后肇彼，殷武遂终焉。
宠数传中旨，恩光被迩联。神文期继踵，元祐信齐肩。
内厩颁云骑，雕鞍绚锦鞯。茗分龙焙品，香拂御炉烟。
舞役咸宣力，孤生亦备员。少时曾学制，老去未忘筌。
纳禄诚休矣，归耕久晏然。钤车俄促召，梓里谓登仙。
词禁容挥翰，天官命典铨。岂知侵暮岁，重得侍甘泉。
朽质何能报，孱躯殆欲捐。尚思求谲谏，海岳效尘涓。